## Rješenje Ustavnog suda Republike Hrvatske broj U-VII-483 od 6. svibnja 1997.

### NN 48/1997 (9.5.1997.), Rješenje Ustavnog suda Republike Hrvatske broj U-VII-483 od 6. svibnja 1997.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, Ante Jelavić Mitrović, mr. Hrvoje
Momčinović, Ivan Marijan Severinac i Mladen Žuvela, odlučujući o žalbi
Hrvatske socijalno liberalne stranke, na sjednici održanoj dana 6. svibnja
1997. godine, donio je ovo

## **RJEŠENJE**

1. Odbija se žalba Hrvatske socijalno liberalne stranke podnesena protiv
rješenja Županijskog izbornog povjerenstva Sisačko-Moslavačke županije,
broj: klasa: 013-01/97-01/01, urbroj: 2176-97-422 od 25. travnja 1997.
godine.

2. Ovo rješenje objavit će se u "Narodnim novinama".

Obrazloženje

Rješenjem navedenim u izreci odbijen je kao neosnovan prigovor Socijalno
liberalne stranke podnesen na rezultate izbora za članove Gradskog vijeća
Grada Siska, jer nije postignuta zastupljenost srpske etničke manjine (obzirom
na zastupljenost u biračkom tijelu oko 17%), pa je trebalo povećati broj
članova Gradskog vijeća do broja 35 kako bi ta potrebna zastupljenost bila
ostvarena.

Županijsko izborno povjerenstvo je pobijanim rješenjem zauzelo stav
da se odredba članka 10. stavak 1. i 28. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine", broj 90/92, 69/95, 59/96, 63/96 - dalje: Zakon o izboru)
ne primjenjuje iz razloga što sadržajem proturiječi odredbama Ustavnog
zakona o privremenom neprimjenjivanju pojedinih odredbi Ustavnog zakona
o ljudskim pravima i slobodama i pravima etničkih i nacionalnih zajednica
i manjina u Republici Hrvatskoj ("Narodne novine", broj 68/95 - dalje:
Zakon o privremenom neprimjenjivanju), kojim je odgođena primjena odredaba
Zakona o ljudskim pravima i slobodama, o pravima etničkih zajednica ili
manjina u Republici Hrvatskoj ("Narodne novine", broj 34/92 - dalje: Ustavni
Zakon o ljudskim pravima), a koji se odnosi na posebna prava i zaštitu
tih zajednica i manjina koje su po popisu stanovništva iz 1991. godine
sudjelovale s više od 8% u pučanstvu Republike Hrvatske, do objave rezultata
popisa pučanstva Republike Hrvatske, budući da taj Ustavni zakon ima veću
pravnu snagu od odredbi Zakona o izboru.

Također je u pobijanom rješenju navedeno da se ne može primijeniti odredbe
Zakona o izboru (članak 10. i 28.), jer Statut Grada Siska ne propisuje
način utvrđivanja zastupljenosti pripadnika etničkih i nacionalnih manjina
koje čine manje od 8% biračkog tijela na državnoj razini u predstavničkom
tijelu ili u Gradskom vijeću Grada Siska.

Žaliteljica u žalbi podnesenoj Ustavnom sudu navodi da je Županijsko
izborno povjerenstvo pogrešno primijenilo materijalno pravo, jer nije primijenilo
članke 10. i 28. Zakona o izboru. U žalbi se ponavljaju svi navodi iz prigovora.

Žalba nije osnovana.

Prvostupanjsko Županijsko izborno povjerenstvo pogrešno se poziva u
pobijanom rješenju na Ustavni zakon o privremenom neprimjenjivanju pojedinih
odredbi Ustavnog zakona o ljudskim pravima, pa je i pogrešno zaključilo
da se ne mogu primjenjivati ni odredbe Zakona o izboru, koji se odnose
na zastupljenost etničkih i nacionalnih manjina.

Člankom 18. stavak 1. i 5. Ustavnog zakona o ljudskim pravima bila je
ustanovljena zastupljenost nacionalnih manjina s više od 8% u ukupnom pučanstvu,
samo i isključivo u odnosu na određena najviša tijela vlasti u Republici
Hrvatskoj.

Člankom 19. istog Ustavnog zakona ustanovljeno je pravo etničkih i nacionalnih
zajednica ili manjina na zastupljenost u tijelima lokalne samouprave razmjerno
svom udjelu u ukupnom stanovništvu određene jedinice lokalne samouprave,
što se osigurava zakonom kojim se uređuje lokalna samouprava i statutom
jedinica lokalne samouprave.

Ustavnim zakonom o privremenom neprimjenjivanju pojedinih odredbi Zakona
o ljudskim pravima, posebno su navedene odredbe Zakona o ljudskim pravima
koje se neće primjenjivati, do objave rezultata prvog popisa pučanstva
Republike Hrvatske, a između ostalih navedene su i odredbe članka 18. stavak
1. i 5.

Člankom 4. Ustavnog zakona o neprimjenjivanju određuje se odgoda primjene
posebnih zakona, koji su utemeljeni na odredbama Ustavnog zakona o ljudskim
pravima, razumljivo samo onih, kojih je primjena odgođena.

Odredbe članka 19. nisu obuhvaćene privremenom odgodom primjene, pa
su stoga na snazi i treba ih primjenjivati.

Iz tog proizlazi da pravo etničkih i nacionalnih zajednica ili manjina
na zastupljenost u lokalnim tijelima jedinica lokalne uprave i samouprave
nije upitno.

Provedba tog prava osigurava se polazeći od odredbe stavka 2. članka
19. Ustavnog zakona o ljudskim pravima, Zakonom o izboru (članak 10. i
28.), te statutima jedinica lokalne uprave i samouprave.

Međutim, za primjenu navedene odredbe, zbog opće poznatih promjena u
sastavu stanovništva izazvanih agresijom na Republiku Hrvatsku, zatim zbog
promjena teritorijalnog ustroja, te načina izbora u Hrvatskom Podunavlju
(mogućnost da se glasuje za predstavnička tijela izvan toga područja),
potrebno je da mjerodavna tijela utvrde broj i nacionalni sastav biračkog
tijela određene jedinice lokalne samouprave, odnosno jedinice lokalne uprave
i samouprave, a zatim i nacionalni sastav predstavničkog tijela.

Člankom 34. stavak 2. Statuta Grada Siska ("Službeni glasnik Županije
Sisačko-Moslavačke", broj 5/94 i 15/94), pravo na zastupljenost etničkih
i nacionalnih zajednica ili manjina samo se općenito propisuje, a ne način
utvrđivanja o kojim etničkim zajednicama ili manjinama se radi, niti koliko
predstavnika tih zajednica treba biti izabrano. Zbog toga se ova odredba
Statuta ne može primijeniti kako se to u prigovoru traži.

Iz tih razloga Ustavni sud Republike Hrvatske je s odredbom članka 125.
alineja 7. Ustava Republike Hrvatske, članka 38. alineja 3. Ustavnog zakona
o Ustavnom sudu Republike Hrvatske ("Narodne novine", broj 13/91), te članka
60. stavak 4. Zakona o izboru, riješio kao u izreci ovog rješenja.

Odluka o objavi rješenja temelji se na odredbi članka 20. stavak 1.
Ustavnog zakona o Ustavnom sudu ("Narodne novine", broj 13/91)

Broj: U-VII-483/1997
Zagreb, 6. svibnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 48/1997-710